b"\n_START_ARTICLE_\nGlotochronologija\n_START_PARAGRAPH_\nGlotochronologija (i\xc5\xa1 sen. gr. \xce\xb3\xce\xbb\xe1\xbf\xb6\xcf\x84\xcf\x84\xce\xb1 'kalba', \xcf\x87\xcf\x81\xc3\xb3\xce\xbd\xce\xbf\xcf\x82 'laikas' ir \xce\xbb\xcf\x8c\xce\xb3\xce\xbf\xcf\x82 '\xc5\xbeodis', 'mokymas') \xe2\x88\x92 hipotetinis lyginamosios kalbotyros metodas, kuriuo siekiama nustatyti galim\xc4\x85 susijusi\xc5\xb3 kalb\xc5\xb3 atsiskyrimo laik\xc4\x85, remiantis hipoteze, kad bazinis kalbos \xc5\xbeodynas kinta ma\xc5\xbedaug tolygiu grei\xc4\x8diu. Pagal analogij\xc4\x85 su radioaktyviosios anglies metodu organini\xc5\xb3 med\xc5\xbeiag\xc5\xb3 am\xc5\xbeiui nustatyti, \xc5\xa1i\xc4\x85 hipotez\xc4\x99 pateik\xc4\x97 Morisas Svadi\xc5\xa1as (Morris Swadesh). Kalbotyroje teikiama nustatyti \xe2\x80\x9eleksikos skilimo pusperiod\xc4\xaf\xe2\x80\x9d. Apskai\xc4\x8diavus pakitusi\xc5\xb3 \xc5\xbeod\xc5\xbei\xc5\xb3 kiek\xc4\xaf, \xc5\xa1iuo metodu nustatomas laikotarpis, per kur\xc4\xaf dvi kalbos arba keletas kalb\xc5\xb3 atsiskyr\xc4\x97 nuo bendros prokalb\xc4\x97s, o tuomet nustatomas kalb\xc5\xb3 susidarymo laikas. Glotochronologija yra leksikos statistikos at\xc5\xa1aka, su ja kartais painiojama._NEWLINE_Glotochronologija grind\xc5\xbeiama hipoteze, kad kiekvienoje kalboje yra tam tikra itin stabilios ir atsparios poky\xc4\x8diams s\xc4\x85vok\xc5\xb3 dalis, kuri visose kalbose daugma\xc5\xbe tokios pa\xc4\x8dios apimties. \xc5\xa0ios s\xc4\x85vokos priklauso vadinamajai \xe2\x80\x9epamatinei leksikai\xe2\x80\x9c. Yra sudaryti 200, 100 ir 30 \xc5\xbeod\xc5\xbei\xc5\xb3 pamatin\xc4\x97s leksikos M. Svadi\xc5\xa1o s\xc4\x85ra\xc5\xa1ai.\n_START_SECTION_\nIstorija\n_START_PARAGRAPH_\nKalbos kitimo samprata nenauja, j\xc4\x85 savo darbuose nagrin\xc4\x97jo D. Hymsas (1973) ir Wellsas (1973). Pati glotochronologija atsirado XX a. viduryje (\xc5\xber. 1953\xc2\xa0m. Liso ir 1955\xc2\xa0m. Svadi\xc5\xa1o straipsnius). Su problema supa\xc5\xbeindinama Embleton (1986) ir McMahon (2005) veikaluose. Glotochronologija jau seniai prie\xc5\xa1taringa \xe2\x88\x92 i\xc5\xa1 dalies d\xc4\x97l tikslumo, taip pat d\xc4\x97l klausimo, ar jos pagrindu laikytinas garsas. Susid\xc5\xabrus su skoliniais, prielaidos, kaip greitai vienas \xc5\xbeodis gali pakeisti kit\xc4\x85, gali i\xc5\xa1kreipti kalb\xc5\xb3 atsiskyrimo laiko rezultatus; ta\xc4\x8diau glotochronologijoje buvo taikomi patikimesni kalb\xc5\xb3 atsiskyrimo laiko nustatymo b\xc5\xabdai.\n_START_SECTION_\n\xc5\xbdod\xc5\xbei\xc5\xb3 s\xc4\x85ra\xc5\xa1as\n_START_PARAGRAPH_\nPrad\xc5\xbeioje \xc5\xa1iuo metodu buvo numatoma, kad visose kalbose ir visose kult\xc5\xabrose \xc5\xbeodyno pamatas kinta tolygiu ar beveik tolygiu grei\xc4\x8diu, tad gali b\xc5\xabti pasitelktas laiko atkarpai i\xc5\xa1matuoti. \xc5\xa0iam reikalui buvo naudojamas 200 \xc5\xbeod\xc5\xbei\xc5\xb3 M. Svadi\xc5\xa1o sudarytas \xc5\xbeod\xc5\xbei\xc5\xb3 s\xc4\x85ra\xc5\xa1as, \xc4\xaf kur\xc4\xaf buvo \xc4\xaftraukti galimai poky\xc4\x8diams atspar\xc5\xabs leksikos vienetai. Bet \xc5\xa1iais laikais taikomas susiaurintas 100 \xc5\xbeod\xc5\xbei\xc5\xb3 M. Svadi\xc5\xa1o \xc5\xbeod\xc5\xbei\xc5\xb3 rinkinys. Toks pamatinis \xc5\xbeodynas buvo i\xc5\xa1skirtas tam, kad \xc4\xaf j\xc4\xaf b\xc5\xabt\xc5\xb3 \xc4\xaftrauktos bet kuriai \xc5\xbemoni\xc5\xb3 kalbai b\xc5\xabdingos s\xc4\x85vokos, pavyzd\xc5\xbeiui, asmeniniai \xc4\xafvard\xc5\xbeiai, k\xc5\xabno dalys, dangaus k\xc5\xabnai, pagrindini\xc5\xb3 veiksm\xc5\xb3 veiksma\xc5\xbeod\xc5\xbeiai, skaitvard\xc5\xbeiai vienas, du ir kita. \xc4\xae \xc5\xa1\xc4\xaf s\xc4\x85ra\xc5\xa1\xc4\x85 ne\xc4\xafeina tik kuriai nors vienai kult\xc5\xabrai arba tik tam tikram laikotarpiui b\xc5\xabdingos s\xc4\x85vokos. Kaip buvo i\xc5\xa1siai\xc5\xa1kinta, idealiai atrinkti toki\xc5\xb3 \xc5\xbeod\xc5\xbei\xc5\xb3 i\xc5\xa1 esm\xc4\x97s ne\xc4\xafmanoma, gali b\xc5\xabti, kad teks atsi\xc5\xbevelgti \xc4\xaf lyginam\xc4\x85sias kalbas._NEWLINE_Po to \xc5\xa1iame s\xc4\x85ra\xc5\xa1e i\xc5\xa1skiriami gimini\xc5\xa1ki (bendrakilmiai) \xc5\xbeod\xc5\xbeiai. Juo didesnis gimini\xc5\xa1k\xc5\xb3 \xc5\xbeod\xc5\xbei\xc5\xb3 procentas, juo v\xc4\x97liau lyginamosios kalbos viena nuo kitos atsiskyr\xc4\x97.\n_START_SECTION_\nRezultatai\n_START_PARAGRAPH_\nNustatyta, kad glotochronologija tinka indoeuropie\xc4\x8di\xc5\xb3 kalboms, j\xc4\x85 taikant galima paai\xc5\xa1kinti apie 87\xc2\xa0% poky\xc4\x8di\xc5\xb3. Taip pat paai\xc5\xa1k\xc4\x97jo, kad \xc5\xa1is metodas tinkamas chamit\xc5\xb3-semit\xc5\xb3 kalboms, kin\xc5\xb3 kalbai ir Amerindijos kalboms. Pastar\xc5\xb3j\xc5\xb3 kalb\xc5\xb3 tyrimus patvirtino tiek radioaktyviosios anglies ir kraujo grupi\xc5\xb3 tyrimai, tiek ir archeologijos duomenys. Pasakytina, kad Gr\xc4\x97jaus ir Atkinsono tyrimai, anot j\xc5\xb3 pa\xc4\x8di\xc5\xb3, su glotochronologija neturi nieko bendra.\n_START_SECTION_\nModifikuota glotochronologija\n_START_PARAGRAPH_\nNei visi\xc5\xa1kai pirminei Svadi\xc5\xa1o nuostatai pritariant, nei visi\xc5\xa1kai glotochronologij\xc4\x85 atmetant, kaip i\xc5\xa1lyga buvo pasi\xc5\xablyta prielaida, jog padarius kai kuri\xc5\xb3 svarbi\xc5\xb3 pakeitim\xc5\xb3 glotochronologija, kaip formalusis lingvistinis analiz\xc4\x97s metodas, gali b\xc5\xabti taikoma. Tad leksikos poky\xc4\x8dio netolyg\xc5\xb3 greit\xc4\xaf nagrin\xc4\x97jo Van der Merwe (1966). JIs s\xc4\x85ra\xc5\xa1o \xc5\xbeod\xc5\xbeius suskirst\xc4\x97 \xc4\xaf klases, kur kiekviena j\xc5\xb3 turi sav\xc4\x85 kitimo greit\xc4\xaf. Dyen, James ir Cole (1967) teig\xc4\x97, kad savo kitimo greit\xc4\xaf turi kiekviena reik\xc5\xa1m\xc4\x97. Tuo pat metu kalb\xc5\xb3 atsiskyrimo ir \xc5\xbeod\xc5\xbei\xc5\xb3 kitimo grei\xc4\x8dio apskai\xc4\x8diavimus atliko Kruskal, Dyen ir Black._NEWLINE_Brainardas (1970) atkreip\xc4\x97 d\xc4\x97mes\xc4\xaf \xc4\xaf atsitiktin\xc4\xaf giminingum\xc4\x85, o Gleasonas (1959) \xc4\xaf problem\xc4\x85 \xc4\xaftrauk\xc4\x97 samprat\xc4\x85 apie prasm\xc4\x97s efekt\xc4\x85. Sankoffas (1973) pasi\xc5\xabl\xc4\x97 atsi\xc5\xbevelgti \xc4\xaf \xc5\xbeod\xc5\xbei\xc5\xb3 skolinimosi tikimyb\xc4\x99 ir \xc4\xafvertinti galimus sinonimus._NEWLINE_Visi \xc5\xa1ie \xc4\xafvair\xc5\xabs metodo pakeitimai pateikiami Sankoffo knygoje \xe2\x80\x9eVisi\xc5\xa1kai parametrizuota leksikos statistika\xe2\x80\x9d (\xe2\x80\x9eFully Parameterised Lexicostatistics\xe2\x80\x9c). 1972\xc2\xa0m. Sankoffas, remdamasis biologijos tyrimais, suk\xc5\xabr\xc4\x97 populiacijos genetinio atsiskyrimo model\xc4\xaf. Embleton (1981) \xc5\xa1\xc4\xaf model\xc4\xaf supaprastino ir pritaik\xc4\x97 kalbotyrai. Ji daug kart\xc5\xb3 modeliavo ir pasinaudojo tais variantais, kurie paai\xc5\xa1k\xc4\x97jo es\xc4\x85 rezultatyv\xc5\xabs._NEWLINE_Problema v\xc4\x97l buvo susidom\xc4\x97ta, kai XX a. paskutiniame de\xc5\xa1imtmetyje statistin\xc4\x97 metodologija buvo papildyta kitos mokslo \xc5\xa1akos\xc2\xa0\xe2\x80\x93 filogenetikos\xc2\xa0\xe2\x80\x93 tyrimais, kuriais ai\xc5\xa1kintasi DNR kitimo greitis. \xc5\xa0ie metodai patog\xc5\xabs, nes jiems nereikia taikyti galimo tolygaus kitimo grei\xc4\x8dio.\n_START_SECTION_\nLaiko apskai\xc4\x8diavimas\n_START_PARAGRAPH_\n2000\xc2\xa0m. Makdonaldo institute buvo surengta konferencija, kurioje svarstyta laiko apskai\xc4\x8diavimo problema. Publikuotos konferencijos ataskaitos leid\xc5\xbeia susipa\xc5\xbeinti su \xc4\xafvairiais t\xc5\xb3 met\xc5\xb3 po\xc5\xbei\xc5\xabriais \xc4\xaf glotochronologij\xc4\x85. Jie svyruoja nuo pateikt\xc5\xb3 straipsnyje \xe2\x80\x9eKod\xc4\x97l datos \xe2\x88\x92 ne kalbotyros objektas\xe2\x80\x9d iki auk\xc5\xa1\xc4\x8diau aptart\xc5\xb3 Starostino id\xc4\x97j\xc5\xb3."